<http://www.tyosuojelu.fi/fi/nuoret_tyontekijat>

**Nuoret työntekijät**

**Kuka on nuori työntekijä?**

[Laki nuorista työntekijöistä (998/1993)](http://www.tyosuojelu.fi/fi/forward/article/586) koskee alle 18-vuotiasta työntekijää. Lain nojalla on annettu asetus nuorten työntekijäin suojelusta ja muita päätöksiä.

**15-vuotias**

Vakinaiseen työsuhteeseen saadaan ottaa 15 vuotta täyttänyt nuori, joka on suorittanut oppivelvollisuutensa.

**13-14 -vuotias**

Työ ei saa haitata koulunkäyntiä. Kevyttä työtä saa tehdä 14-vuotias tai 13-vuotias, joka saman kalenterivuoden aikana täyttää 14 vuotta. Koulun loma-ajasta hän saa olla työssä enintään ½ ja koulutyön aikana tilapäisesti tai muutoin kestoltaan lyhytaikaisissa työsuorituksissa. Työn tulee olla sellaista kevyttä työtä, joka ei vahingoita hänen terveyttään tai kehitystään eikä aiheuta haittaa hänen koulunkäynnilleen.

**13-vuotias tai nuorempi**

13-vuotias tai nuorempi saa [aluehallintoviraston luvalla](http://www.tyosuojelu.fi/fi/nuorten-lastenluvat/106#avustaja) työskennellä tilapäisesti esiintyjänä tai avustajana taide- ja kulttuuriesityksissä sekä muissa vastaavissa tilaisuuksissa. Nuoria työntekijöitä koskevassa laissa on luettelo poikkeusluvan myöntämisen ehdoista.

**Työsopimuksen tekeminen**

Viisitoista vuotta täyttänyt saa työntekijänä itse tehdä sekä irtisanoa ja purkaa työsopimuksensa. Alle 15-vuotiaan puolesta työsopimuksen voi tehdä huoltajat (yleensä isä ja äiti), tai heidän antamallaan luvalla nuori henkilö itse.

Huoltajalla on oikeus purkaa nuoren työntekijän työsopimus, jos hän pitää sitä tarpeellisena nuoren kasvatuksen, kehityksen tai terveyden takia.

Mikäli nuori työntekijä tai hänen huoltajansa pyytää on työnantajan esitettävä kirjallinen selvitys työsopimuksen ehdoista ennen sopimuksen tekemistä, jollei sopimusta tehdä kirjallisesti tai kysymys on vain yhtä päivää koskevasta kotitaloustyöstä työnantajan kodissa.

Kesätöitäkin koskevat työsopimukset on viisainta tehdä kirjallisina, vaikka suullinenkin sopimus on osapuolia sitova.  
[Työsopimusmalli](http://www.tyosuojelu.fi/fi/forward/file/20) (pdf-tiedosto 58 kt).

Ellei työsopimusta tehdä kirjallisena, on työnantaja yli kuukauden kestävissä työsuhteissa velvollinen pyytämättä antamaan kirjallisen selvityksen työsuhteen ehdoista. Selvityksestä pitää käydä ilmi mm. palkka, työaika, työtehtävät ja työsuhteen kesto.  
Selvityksen voi antaa lomakkeella [selvitys työsuhteen keskeisistä ehdoista](http://www.tyosuojelu.fi/fi/forward/file/813) (pdf-tiedosto 160 kt).

**Palkkaus**

Koululaisille maksettava palkka ilmenee yleensä ko. alan työehtosopimuksesta. Palkat ovat keskimäärin 70 - 90 % alimmasta taulukkopalkasta.

Aina on syytä varmistua siitä, että palkka lisineen on oikein maksettu. Joka kesä tulee ilmi tapauksia, joissa joko peruspalkkaa tai ainakin yli- tai sunnuntaityökorvauksia taikka ilta- ym. lisiä on jätetty nuorille maksamatta. Mainittuja eriä ei saa sisällyttää peruspalkkaan, vaan ne maksetaan sen päälle.

**Työaika**

15 vuotta täyttäneen työaika on sama kuin täysi-ikäistenkin, myös ylitöiden tekeminen on sallittua. Alle 15-vuotiaan työpäivä saa olla enintään 7 tuntia, eikä ylitöitä saa tehdä. Töiden tekemistä iltaisin on rajoitettu ja yötyö on kielletty.

|  |  |  |  |
| --- | --- | --- | --- |
| **Nuorten työajat, ylityöt, työajan sijoittelu, tauot ja lepoajat** | | | |
|  | **13-14 v** | **15-17 v** | **HUOM!** |
| **Säännöllinen työaika** | 7 h/vrk35 h/vko | 8 h/vrk40 h/vko | Työajasta voidaan myöntää poikkeuslupa ammatillisen kehityksen sitä vaatiessa. |
| **Oppivelvollisen työaika kouluaikana** | - vapaapäivinä 7 h/vrk - koulupäivinä 2 h/vrk - viikoittainen työaika yhteensä 12 h/vko - koulupäivän ja työajan yhteispituus saa olla enintään 8 h/vrk ! | | |  |
| **Ylityö** | Kielletty | Enintään 80 h/vpoikkeusluvalla lisäksi 40 h/v | 15-17 vuotiaiden työaika enintään9 h/vrk48 h /vko |  |
| **Työajan sijoittelu** | Klo 8-20(painavista syistä klo 6-20 sekä kotitaloustyössä klo 23 asti) | Klo 6-22(kotitaloustyössä klo 23 asti | 15 v täyttänyt 2-vuorotyössä ammattikoulutuksen saamiseksi enintään klo 24 asti |  |
| **Ruokatunti** | 30 min, jos työaika yli 4 h 30 min/vrk | 30 min, jos työaika yli 4 h 30 min/vrk |  |  |
| **Keskeytymätön vuorokausilepo** | 14 h/vrk | 12 h/vrk |  |  |
| **Viikkolepo** | 38 h/vko | 38 h/vko |  |  |

Tehdyt työtunnit on aina syytä kirjata muistiin esim. kalenteriin tai[työaikakirjanpitolomakkeeseen](http://www.tyosuojelu.fi/fi/forward/file/11) (pdf-tiedosto) siltä varalta, että niistä tulee myöhemmin kiistaa.

**Mitä työtä saa tehdä?**

Työtehtävät on suhteutettava nuoren fyysiseen ja henkiseen suorituskykyyn. Nuorten työnopastuksesta ja työn valvonnasta tulee kantaa erityistä huolta.

1.8.2006 voimaan tulleessa [asetuksessa nuorille työntekijöille erityisen haitallisista ja vaarallisista töistä](http://www.tyosuojelu.fi/fi/forward/article/1268) (475/2006)  säädetään niistä edellytyksistä, joilla alle 18-vuotiailla työntekijöillä voidaan teettää nuorista työntekijöistä annetun lain (998/1993) 9 §:n 2 momentissa tarkoitettuja töitä.

Sosiaali- ja terveysministeriö on vahvistanut [esimerkkiluettelon nuorille vaarallisista töistä](http://www.tyosuojelu.fi/fi/forward/article/4144) (188/2012). Niitä ei saa teettää ollenkaan alle 16-vuotiailla, 16 vuotta täyttäneillä saa teettää, jos työn turvallisuudesta on huolehdittu riittävästi